Guillaume, sire de la Marche en Braisse, chevalier, bailli et maistre des foires de Chalon, faisons savoir à tous que l’an de grâce MCCCLXXXVI, le samedi après la feste de la Décollation saint Jehan-Baptiste, à heure de Prime du dit jour, s’est présenté et comparus en jugement à Chalon, par devant nous, messire Jaque Legras, moine du monastère de Saint-Martin-d’Ostun et procureur et par nom de procureur des religieux, abbé et couvent dudit monastère, contre Jacot Laisset, lui disant sergent de mon seigneur le duc de Bourgogne, et contre Guillaume Duchemin, prévost de Buxi, garant dudit lui disant sergent, lesquels n’y sont venus, comparus ne autres pour eulx, et se estoient adjournés à leurs propres personnes pour dire et mettre avant cause raisonnable par laquelle il ne fussent tenuz à cesser et désister de certains troubles et empeschements mis par ledit Jacot, lui disant sergent que dessus, en la justice haute moyenne et basse que les diz religieux se dient en un mès et maison ès appartenances qui sont à Guillot Paillot du Til, assis vers chez les Paillot, du côté de la grange Jehannot Lemant d’une part, et le mès ès Feletriers d’autre part, et en l’exercissement d’icelle justice, et pour veau lever et oster au procureur à lever et oster ensamble effet ........ les diz empeschements de ladite justice et exercissement d’icelle et souffrir et laisser iceulx religieux et leurs gens et officiers pour eulx et en nom d’eulx joyer et user paisiblement d’icelle justice, etc.